b'\n_START_ARTICLE_\nSeven Days, Seven Nights\n_START_SECTION_\nTaustaa\n_START_PARAGRAPH_\nHurriganesin kitaristi vaihtui kes\xc3\xa4ll\xc3\xa4 1983. Yhtyeen kahdella edellisell\xc3\xa4 albumilla Fortissimolla ja Rockin\xe2\x80\x99illa soittanut kitaristi Janne Louhivuori lopetti, ja tilalle tuli Hurriganesissa aiemminkin soittanut Ile Kallio. H\xc3\xa4n oli soittanut my\xc3\xb6s vuoden alussa Hurriganesin solisti-rumpali Remu Aaltosen sooloalbumilla Message for You. Kallion mukaan viel\xc3\xa4 tuolloin ei k\xc3\xa4yty keskusteluja yhtyeeseen palaamisesta, mutta pian kev\xc3\xa4\xc3\xa4ll\xc3\xa4 Aaltonen alkoi tiedustella Kallion halukkuutta palata yhtyeeseen. Kallion mukaan h\xc3\xa4n ja Aaltonen sopivat, ett\xc3\xa4 yhtyeen toimintaa jatkettaisiin vuosi, mink\xc3\xa4 j\xc3\xa4lkeen se lopetettaisiin._NEWLINE_Ennen Louhivuoren l\xc3\xa4ht\xc3\xb6\xc3\xa4 Hurriganes esiintyi kes\xc3\xa4ll\xc3\xa4 vajaan kolmen viikon ajan poikkeuksellisesti nelij\xc3\xa4senisen\xc3\xa4 kahden kitaristin kanssa. Louhivuoren viimeinen esiintyminen yhtyeess\xc3\xa4 oli 10. hein\xc3\xa4kuuta Toholammella, mink\xc3\xa4 j\xc3\xa4lkeen Hurriganes jatkoi tyypilliseen tapaansa triona, nyt Kallio kitaristinaan.\n_START_SECTION_\nTy\xc3\xb6st\xc3\xb6\n_START_PARAGRAPH_\nHurriganesin muutamat edelliset albumit oli \xc3\xa4\xc3\xa4nitetty Tukholmassa, mutta Seven Days, Seven Nights nauhoitettiin syyskuussa 1983 Takomo-studiossa Helsingin Pit\xc3\xa4j\xc3\xa4nm\xc3\xa4ell\xc3\xa4. \xc3\x84\xc3\xa4nitt\xc3\xa4j\xc3\xa4n\xc3\xa4 ty\xc3\xb6skenteli Dan Tigerstedt. Yhtyeen kitaristin Ile Kallion muistikuvan mukaan \xc3\xa4\xc3\xa4nitykset kestiv\xc3\xa4t noin kaksi viikkoa, mik\xc3\xa4 oli Hurriganesin mittakaavassa pitk\xc3\xa4 aika. Kallio on kertonut yst\xc3\xa4vystyneens\xc3\xa4 Tigerstedtin kanssa \xc3\xa4\xc3\xa4nityksiss\xc3\xa4, ja siksi he my\xc3\xb6hemmin tekiv\xc3\xa4t paljon yhteisty\xc3\xb6t\xc3\xa4._NEWLINE__NEWLINE_\xc2\xbbSiin\xc3\xa4 hierottiin paljonkin tiettyj\xc3\xa4 yksityiskohtia ja ne biisit ei olleet ihan helppoja Hurriganes-biiseiksi. Duunia tehtiin hyvin huolellisesti. [...] Kaikki me puhallettiin siihen yhteiseen hiileen niin paljon kuin pystyttiin, mutta se oli Remun b\xc3\xa4ndi ja h\xc3\xa4nen visioillaan mentiin.\xc2\xbb _NEWLINE_(Ile Kallio, Hurriganesin kitaristi.)_NEWLINE_Remu Aaltonen soitti \xc3\xa4\xc3\xa4nityksiss\xc3\xa4 Ludwig-rummuilla ja Cisse H\xc3\xa4kkinen Fender Precision Special (Lake Placid Blue) \xe2\x80\x9980 (active) -bassolla. Ile Kallion kitara oli punainen ESP Stratocaster, jonka ESP hieman aiemmin oli h\xc3\xa4nelle mittatilauksena teett\xc3\xa4nyt. Albumilla k\xc3\xa4ytett\xc3\xa4v\xc3\xa4 syntetisaattori on Roland Jupiter-8._NEWLINE_Alun perin yhtyeen oli tarkoitus ty\xc3\xb6st\xc3\xa4\xc3\xa4 tupla-albumi, joka studiolevyn lis\xc3\xa4ksi olisi sis\xc3\xa4lt\xc3\xa4nyt vuoden 1983 keikoilta koostetun livelevyn. Sit\xc3\xa4 ei kuitenkaan koskaan julkaistu. Levy-yhti\xc3\xb6 Scandia osittain taloudellisista syist\xc3\xa4 ei pit\xc3\xa4nyt livelevy\xc3\xa4 aiheellisena. Livealbumien julkaisu oli tuohon aikaan ep\xc3\xa4tavallista \xe2\x80\x93 varsinkin sellaisen, joka koostuisi sek\xc3\xa4 studio- ett\xc3\xa4 livelevyst\xc3\xa4. Remu Aaltonen on pit\xc3\xa4nyt mahdollisena, ett\xc3\xa4 livelevyn suunnittelu j\xc3\xa4i seuraavana vuonna toteutetun videohankkeen jalkoihin. Ile Kallio sen sijaan on muistellut, ett\xc3\xa4 livelevyn mahdollisuudesta keskusteltiin vain juttelutasolla ja lopulta idea olisi hyl\xc3\xa4tty selke\xc3\xa4sti. Tuplalevyst\xc3\xa4 ehdittiin kuitenkin tiedottaa medialle._NEWLINE_Albumin Roadrunner-tyylisen kansikuvan otti Henrik Sch\xc3\xbctt, ja kannen suunnitteli Private Eyen Tapsa Rantanen.\n_START_SECTION_\nMusiikki\n_START_PARAGRAPH_\nRemu Aaltosen sooloalbumi Message for You oli ilmestynyt noin puoli vuotta ennen Seven Days, Seven Nightsia, ja tuolloin Aaltonen oli puhunut el\xc3\xa4v\xc3\xa4n ja pelkistetyn soundin puolesta. Honey Aaltonen kirjoittaa Hurriganes-kirjassaan, ett\xc3\xa4 \xe2\x80\x9dSeven Days, Seven Nights oli kuitenkin b\xc3\xa4ndin kokeellisin ja ehk\xc3\xa4p\xc3\xa4 eniten alkuper\xc3\xa4isest\xc3\xa4 raa\xe2\x80\x99an ja maanl\xc3\xa4heisen rockin esityksest\xc3\xa4 poikkeava\xe2\x80\x9d. Aaltosen mukaan Hurriganesille tyypillinen \xe2\x80\x9ddraivi\xe2\x80\x9d on kuitenkin tallella. Seven Days, Seven Nightsilla ei tavoiteltu Fortissimo-albumin kaltaista mahtipontisuutta, mutta tuotantotyyli on 1980-luvulle tyypillinen. Rockin\xe2\x80\x99-albumiin verrattuna \xc3\xa4\xc3\xa4nimaailma muuttui voimakkaasti. Levyll\xc3\xa4 ei ole keikoilta ennest\xc3\xa4\xc3\xa4n tuttuja rockeja vaan ennenkuulemattomia Remu Aaltosen mieless\xc3\xa4\xc3\xa4n kehitt\xc3\xa4mi\xc3\xa4 hieman aiempaa vaikeammin l\xc3\xa4hestytt\xc3\xa4vi\xc3\xa4 melodioita. Honey Aaltosen mukaan huomio kiinnittyy ensimm\xc3\xa4isen\xc3\xa4 Ile Kallion tyylikk\xc3\xa4\xc3\xa4seen kitaransoittoon ja hienoihin kitarasoundeihin. Ile Kallio on kertonut, ett\xc3\xa4 albumilla tavoiteltiin hieman ZZ Top -yhtyeen \xc3\xa4\xc3\xa4nimaailmaa. Kallio otti lis\xc3\xa4ksi vaikutteita The Policen Andy Summersin kitarasoundista. Kallion mukaan albumilla tehtiin \xe2\x80\x9der\xc3\xa4\xc3\xa4nlaista soundin tutkimusmatkaa\xe2\x80\x9d enemm\xc3\xa4n kuin mill\xc3\xa4\xc3\xa4n muulla aiemmalla Hurriganesin levyll\xc3\xa4. _NEWLINE_Remu Aaltonen oli jo vuosia aiemmin tahtonut Hurriganesin levyille saksofonia. Seven Days, Seven Nightsilla sit\xc3\xa4 soitti Paroni Paakkunainen. Jori Sivonen oli puolestaan esitellyt Aaltoselle syntetisaattoriin mahdollisuuksia ja my\xc3\xb6s saanut Aaltosen innostumaan soittimesta. Niinp\xc3\xa4 Sivosen soittamaa syntetisaattoria k\xc3\xa4ytet\xc3\xa4\xc3\xa4n albumilla paikoin runsaasti. Vanhoista yhteisty\xc3\xb6kumppaneista levyll\xc3\xa4 esiintyv\xc3\xa4t Harri Merilahti (rytmikitara) ja Kassu Halonen (taustalaulu)._NEWLINE_Seven Days, Seven Nightsilla on 12 kappaletta. Ne on merkitty Remu Aaltosen s\xc3\xa4velt\xc3\xa4miksi, yhtyeen yhdess\xc3\xa4 sanoittamiksi sek\xc3\xa4 Aaltosen ja Ile Kallion sovittamiksi. Perusrockeja ovat \xe2\x80\x9dYou Don\xe2\x80\x99t Know\xe2\x80\x9d, \xe2\x80\x9dTico\xe2\x80\x9d ja \xe2\x80\x9dIndian Woman\xe2\x80\x9d. Albumin vuoden 2019 vinyylipainoksen saatesanat kirjoittaneen Vesa Kontiaisen mukaan albumin kappaleista \xe2\x80\x9derinomaisesti jytisev\xc3\xa4t\xe2\x80\x9d \xe2\x80\x9dLove Me Only\xe2\x80\x9d, \xe2\x80\x9dRock \xe2\x80\x99n\xe2\x80\x99 Roll Fever\xe2\x80\x9d, \xe2\x80\x9dI Get Up, \xe2\x80\x9dOn the Border\xe2\x80\x9d, \xe2\x80\x9dDon\xe2\x80\x99t Cry\xe2\x80\x9d ja \xe2\x80\x9dCome On and Rock\xe2\x80\x9d. Hurriganesille erikoisempia kappaleita Kontiaisen mukaan ovat \xe2\x80\x9dKeep On Dancin\xe2\x80\x99\xe2\x80\x9d ja \xe2\x80\x9dI Get Up\xe2\x80\x9d. Hurriganesin 1980-luvun albumit usein p\xc3\xa4\xc3\xa4ttyv\xc3\xa4t hitaaseen kappaleeseen: Seven Days, Seven Nightsilla se on \xe2\x80\x9dDoreen\xe2\x80\x9d. Basisti Cisse H\xc3\xa4kkinen laulaa kappaleen \xe2\x80\x9dIt\xe2\x80\x99s You Babe\xe2\x80\x9d. Remu Aaltonen sanoi Suosikki-lehden 1/1984 haastattelussa, ett\xc3\xa4 albumin materiaali on tuhtia mutta monipuolista ja sill\xc3\xa4 on \xe2\x80\x9djokaiselle jotain kamaa\xe2\x80\x9d: Swingin Blue Jeans -tyyppist\xc3\xa4 raakuutta, \xe2\x80\x9dperusjuttua\xe2\x80\x9d, kuten \xe2\x80\x9dRock \xe2\x80\x99n\xe2\x80\x99 Roll Fever\xe2\x80\x9d, sek\xc3\xa4 rytmiballadi \xe2\x80\x9dDoreen\xe2\x80\x9d. Aaltonen kuvasi kappaleita my\xc3\xb6s tanssittaviksi._NEWLINE_Albumin kappaleista Hurriganesin keikkaohjelmistoon p\xc3\xa4\xc3\xa4tyi loppuvuonna 1983 vain \xe2\x80\x9dIndian Woman\xe2\x80\x9d, ja lis\xc3\xa4ksi alkuvuonna 1984 siihen lis\xc3\xa4ttiin \xe2\x80\x9dDoreen\xe2\x80\x9d. Ile Kallio uskoo, ett\xc3\xa4 kappaleita soitettiin v\xc3\xa4h\xc3\xa4n, koska monet niist\xc3\xa4 olivat Hurriganesille vaikeita.\n_START_SECTION_\nMyynti\n_START_PARAGRAPH_\nSeven Days, Seven Nights julkaistiin loppuvuodesta 1983. Se oli yhtyeen ensimm\xc3\xa4inen albumi sitten vuoden 1973 esikoisalbumin, joka ei ilmestynyt Ruotsissa vaan ainoastaan Suomessa. _NEWLINE_Monet Hurriganesin ihailijat pitiv\xc3\xa4t Seven Days, Seven Nightsin musiikkia vieraana, ja kaupallisesti albumi menestyi heikommin kuin yhtyeen edelliset albumit. Se nousi listalle joulukuussa ja oli korkeimmillaan tammikuussa 1984 sijalla 12. Listaviikkoja kertyi kahdeksan. Mit\xc3\xa4 Suomi soittaa -listalla albumi nousi joulukuussa 1983 sijalle 20. Seura-lehden listalla Seven Days, Seven Nights oli joulukuussa sijalla 19 ja tammikuussa sijalla 23._NEWLINE_Albumia myytiin ilmestyess\xc3\xa4\xc3\xa4n 10\xc2\xa0000 kappaletta. Hurriganesin kolmesta edellisest\xc3\xa4 albumista poiketen sen myynnist\xc3\xa4 ei my\xc3\xb6nnetty kultalevy\xc3\xa4, jonka raja oli 25 000 myyty\xc3\xa4 kappaletta. Sittemmin albumin kokonaismyyntim\xc3\xa4\xc3\xa4r\xc3\xa4ksi on CD-julkaisujen j\xc3\xa4lkeen kertynyt yli 15 000 kappaletta. Levymyynti olikin yhtyeelle pettymys. Suosion lasku alkoi pian n\xc3\xa4ky\xc3\xa4 my\xc3\xb6s keikkojen yleis\xc3\xb6m\xc3\xa4\xc3\xa4rien vaihteluna. Hurriganesin esitt\xc3\xa4m\xc3\xa4n rock and rollin sijaan vuosina 1983\xe2\x80\x931984 suosittua oli Y\xc3\xb6n ja Dingon kaltainen iskelm\xc3\xa4llinen rock.\n_START_SECTION_\nArvioita\n_START_PARAGRAPH_\nHelsingin Sanomien mukaan Seven Days, Seven Nightsin olisi yht\xc3\xa4 hyvin voinut j\xc3\xa4tt\xc3\xa4\xc3\xa4 tekem\xc3\xa4tt\xc3\xa4. Lehdess\xc3\xa4 sanotaan, ett\xc3\xa4 kappaleet ovat tuhanteen kertaan kuultuja \xe2\x80\x9dkeikutuksia\xe2\x80\x9d ja soitto kuin studiomuusikoiden soittamaa. Lehden mukaan jopa Remu Aaltosen laulusta puuttuu \xe2\x80\x9dtuttu murina\xe2\x80\x9d, ja jos levyn kannessa ei lukisi Hurriganes, sit\xc3\xa4 ei uskoisi kyseisen yhtyeen albumiksi._NEWLINE_OK-lehden numerossa 1/84 Ilkka Isosaari kirjoitti, ett\xc3\xa4 Hurriganes on uudistunut. Seven Days, Seven Nightsia h\xc3\xa4n pit\xc3\xa4\xc3\xa4 \xe2\x80\x9dkuukauden kovana kotimaisena\xe2\x80\x9d. Isosaaren mielest\xc3\xa4 kitaristina Kallio korvaa Louhivuoren enemm\xc3\xa4n kuin hyvin, ja h\xc3\xa4n kehuu my\xc3\xb6s saksofonisti Paroni Paakkunaisen sek\xc3\xa4 taustalaulaja Kassu Halosen panosta. Levyn parhaat kappaleet Isosaaren mielest\xc3\xa4 ovat \xe2\x80\x9dLove Me Only\xe2\x80\x9d ja \xe2\x80\x9dYou Don\xe2\x80\x99t Know\xe2\x80\x9d. Kappale \xe2\x80\x9dRock and Roll Fever\xe2\x80\x9d on h\xc3\xa4nen mielest\xc3\xa4\xc3\xa4n \xe2\x80\x9dt\xc3\xa4t\xc3\xa4 nyky\xc3\xa4 diskokamaa\xe2\x80\x9d._NEWLINE_Rumban Rami Kuusinen ilahtui albumista. H\xc3\xa4nen mielest\xc3\xa4\xc3\xa4n Seven Days, Seven Nights on h\xc3\xa4mm\xc3\xa4stytt\xc3\xa4v\xc3\xa4n tasokas rocklevy, mist\xc3\xa4 h\xc3\xa4n pit\xc3\xa4\xc3\xa4 esimerkkin\xc3\xa4 soiton s\xc3\xa4vykkyytt\xc3\xa4. Varsinkin Ile Kallion soitossa yhdistyv\xc3\xa4t \xe2\x80\x9dtyylikk\xc3\xa4\xc3\xa4sti jonkinlaiset mexicano-bandiitto-syv\xc3\xa4 etel\xc3\xa4 -tunnelmat\xe2\x80\x9d, ja parhaimmillaan Kallion soitto ylt\xc3\xa4\xc3\xa4 ZZ Topin ja The Gun Clubin v\xc3\xa4limaastoon. H\xc3\xa4n kehuu my\xc3\xb6s kappaleiden kest\xc3\xa4vyytt\xc3\xa4. Siit\xc3\xa4 h\xc3\xa4n nostaa esiin kappaleen \xe2\x80\x9dI Get Up\xe2\x80\x9d, jota h\xc3\xa4n pit\xc3\xa4\xc3\xa4 tarttuvana, n\xc3\xa4kemyksell\xc3\xa4 soitettuna kappaleena. Sen sijaan kritiikki\xc3\xa4 saa albumin alkeellinen tuottaminen: rumpujen pellit sihisev\xc3\xa4t ja soitto kuulostaa ohuelta, \xe2\x80\x9dl\xc3\xa4hes autotallitasolta\xe2\x80\x9d._NEWLINE_Yhtyeen j\xc3\xa4senist\xc3\xa4 Remu Aaltonen on usein j\xc3\xa4lkeenp\xc3\xa4in kritisoinut Hurriganesin albumeja, mutta Seven Days, Seven Nightsia h\xc3\xa4n on kehunut:_NEWLINE__NEWLINE_\xc2\xbbSe on kyl hyv\xc3\xa4 levy edelleenkin. Soundi on ihan mielet\xc3\xb6n... se oli mun mielest\xc3\xa4 m\xc3\xa4\xc3\xa4r\xc3\xa4tyll\xc3\xa4 tavalla aika kova, mut toiset ihmiset voi ajatella niinkin, ett\xc3\xa4 se levy oli jotain muuta kuin Hurriganesia.\xc2\xbb _NEWLINE_(Remu Aaltonen, Hurriganesin solisti-rumpali.)_NEWLINE_Ile Kallio sanoi vuonna 2012 ilmestyneess\xc3\xa4 el\xc3\xa4m\xc3\xa4kerrassaan, ett\xc3\xa4 Seven Days, Seven Nights on \xe2\x80\x9dmakea albumi\xe2\x80\x9d, jossa on \xe2\x80\x9dhienoja biisej\xc3\xa4\xe2\x80\x9d. My\xc3\xb6s Cisse H\xc3\xa4kkinen oli albumiin tyytyv\xc3\xa4inen.'